მანუელ ეზეკიელ ბრუზუალი

მანუელ ეზეკიელ ბრუზუალი (დ.1830, სანტა-მარტა, კოლუმბია — გ. 15 აგვისტო, 1868, კიურასაო) — ლიბერალური იდეების ერთგული სამხედრო ლიდერი. 1864 წელს იგი ასევე ხელმძღვანელობდა ომისა და საზღვაო ძალების სამინისტროს, ხოლო 1868 წელს იგი ვენესუელას დროებით პრეზიდენტად დაინიშნა.

ბიოგრაფია
კოლუმბიის ქალაქ სანტა-მარტაში, ვენესუელელი მშობლების ოჯახში დაბადებულმა, ბრუზუალმა ნავიგაცია შეისწავლა და პრეზიდენტ ხოსე ტადეო მონაგასის ადმინისტრაციის დასაწყისში ვენესუელას საზღვაო ფლოტს შეუერთდა. ლიბერალური იდეებით აღსავსე ახალგაზრდა, 1859 წლის 24 ივლისს პალმა-სოლაში განხორციელებული ცნობილი დესანტის შემდეგ, გენერალ ხუან კრისოსტომო ფალკონის არმიას კაპიტნის წოდებით შეუერთდა.

ბრუზუალი აქტიურად მონაწილეობდა ფედერალურ ომში, ბრძოლის ველზე გამოჩენილი სიმამაცის გამო მას მეტსახელი „მამაცი ჯარისკაცი“ შეარქვეს. იგი იბრძოდა პურერეშეში, სანტა ინესში, ბუჩივაკოაში, ბარკისიმეტოსა და პორტუგესაში. სანტა ინესის ბრძოლაში იგი გენერლის წოდებით დაწინაურდა. მოგვიანებით, როგორც კი ფედერალისტური მოძრაობა ხელისუფლებაში მოვიდა, პრეზიდენტმა ხუან კრისოსტომო ფალკონმა ბრუზუალი ომისა და საზღვაო ძალების მინისტრად დანიშნა (1864), თანამდებობიდან კი შეთქმულების ბრალდებით დაპატიმრების შემდეგ გადადგა.
1866 წელს დაინიშნა არმიის გენერალური შტაბის უფროსად. 1868 წლის 6 აპრილს, გიგუეში, გაესაუბრა „ცისფერი რევოლუციის“ არმიის მეთაურ მიგელ ანტონიო როხასს და შეთანხმდნენ საომარი მოქმედებების 15 დღით შეჩერებაზე, რათა განეხილათ სამშვიდობო ხელშეკრულება, რომელსაც 11 მაისს მოაწერეს ხელი. 1868 წლის 25 აპრილს ვენესუელას პრეზიდენტის თანამდებობა დაიკავა. მოგვიანებით, 19 ივნისს, იგი გაესაუბრა „რევოლუცია აზულის“ ლიდერ ხოსე ტადეო მონაგასს, თუმცა შეთანხმებას ვერ მიაღწიეს და მთავრობა დაამხეს.

ბრუზუალი პუერტო-კაბელიოში გაემგზავრა და იქიდან პრეზიდენტობის ვადის ამოწურვისას ჯარისკაცების შეკრება დაიწყო, თუმცა 1868 წლის 14 აგვისტოს ხოსე რუპერტო მონაგასთან დამარცხდა. მანუელ ეზეკიელ ბრუზუალი 1868 წლის 15 აგვისტოს, ბრძოლაში მიღებული ჭრილობებისგან კიურასაოში გარდაიცვალა.

1872 წელს მისი ნეშტი პრეზიდენტ ანტონიო გუსმან ბლანკოს ბრძანებით სამშობლოში გადაასვენეს.

მისი სახელი ეწოდა ანსოატეგის შტატში ერთ მუნიციპალიტეტს, ასევე ქალაქს აპურეში (ბრუზუალი) და კიდევ ერთს პორტუგესაში (ვილა ბრუზუალი).

რესურსები ინტერნეტში

კატეგორია:დაბადებული 1830
კატეგორია:გარდაცვლილი 1868
კატეგორია:პრეზიდენტები
კატეგორია:ვენესუელის პრეზიდენტები